text: Føroyar á grønari orkuráðstevnu í Hetlandi
text: #000001
text: -fyri at læra av grannunum og fyri at geva teimum íblástur
text: #000002
text: Undir heitinum “Net Zero Islands Network” vórðu fyrilestrar og kjak um, hvat verður gjørt í einstøku oyggjasamfeløgunum fyri at røkka á mál í grøna orkuskiftinum, og hvussu oyggjar og lond kunnu læra av hvørjum øðrum gjøgnum netverkan og samstarv. Føroyar vórðu umboðaðar av Terja Nielsen og Tórfinni Simonsen frá SEV og Sigurði í Jákupsstovu, Kára Mortensen og Meinhard Eliasen frá Umhvørvisstovuni. Føroyska sendikvinnan í Bretlandi, Kate Sanderson luttók eisini sum eygleiðari.
text: #000005
text: Høvið varð at vitja risastóru vindorkulundina hjá Viking Energy, sum fevnir um 103 vindmyllur á einum stórum økinum inni í landinum í Hetlandi.
text: #000006
text: Tiltakið er partur av eini verkætlan, sum "Nordisk Energiforskning" undir Norðurlanda Ráðharraráðnum stendur fyri. Tað hevur sett ávísa upphædd av pengum av til at skunda undir grøna orkuskiftið í Norðurlondum, og hóast talan er um eina norðurlendska verkætlan, so hava londini hinumegin Norðsjógvin, Skotland og oyggjarnar har, Hetland, Orknoyggjar og Hebridurnar ynskt at vera partur av verkætlanini, og hetta er eisini fallið í góða jørð í Norðurlondum, sum ynskja eitt størri samstarv við grannarnar fyri vestan. Síðani Arktis er vorðið alt meira aktuelt eftir kríggið í Ukraina og rembingarnar millum Russland og Vesturheimin hava tikið dik á seg, hava Norðurlond og Skotland nærkast hvørjum øðrum bæði innan trygdarvirðurskifti men eisini á orkuøkinum.
text: #000007
text: Grøna orkan í miðdeplinum á ráðstevnu í Lerwick. Klaus Skytte, stjóri í Nordisk Energiforskning í miðjuni og høgrumegin við næsta borðið Anders Geertsen, ráðgevi hjá Nordisk Energiforskning, sum báðir gjørdu eitt megnar arbeiði at fyrireika og samskipa ráðstevnuna. Nú skulu teir saman við øðrum undir "torføru" men spennandi uppgávuna at finna komandi land ella oyggj til ráðstevnuna í 2024.
text: #000008
text: Nordisk Energiforskning, sum stóð fyri tiltakinum í Hetlandi seinastu dagarnar, við síni yvirlýsing á fundinum: "Norðurlond sum heimsins mest burðardygga øki og samskipaða orkuøkið".
text: #000010
text: Kári Mortensen frá Umhvørvisstovuni hevði framløgu um grønu orkutilgongdina í Føroyum. Her umrøður hann m.a. møguleikan fyri at seta upp flótandi havvindmyllur kring Føroyar, har hann eftirlýsti miðvísar raðfestingar og kanningar.
text: #000011
text: Trý av føroysku umboðunum umrøða tær mongu spennandi verkætlaninar, sum grannalondini løgdu fram á ráðstevnuni. Kári Mortensen, Tórfinnur Simonsen og Terji Nielsen.
text: #000012
text: Ein av skotsku luttakarunum á ráðstevnuni, Gunther Newcombe, orkuráðgevi bjóðar føroysku sendikvinnuni í Bretlandi, Kate Sanderson vælkomna til Hetlands. Gunther vitjaði í Føroyum í fjør eftir innbjóðan frá Føroya Orkuídnaðarbólki, FOÍB, í sambandi við "Orion" verkætlanina, sum setir út í kortið framtíðar grøna orkuskiftið í Hetlandi.
text: #000013
text: Tiltakið fór av bakkastokki í Føroyum í 2021 og helt fram í Grønlandi í fjør. Síðani beyð skotska stjórnin saman við hægsta myndugleikanum í Hetlandi sær at vera vertsland fyri verkætlanini í ár. Haraftrat beyð íslendska sendistovan í London sær at stuðla uppundir vertsskapin hesaferð. Nú verður so kannað, hvar verkætlanin skal vera í 2024. Tað fer so helst at vera í einum øki, sum hevur onkurt serstakt tilknýti til orku og grøna skiftið.
text: #000014
text: Norska flaggið vundið á stong á tinghúsinum í Lerwick norska tjóðadagin 17. mai, tá ráðstevnan varð hildin. Norra eins og Føroyar hava í forðum havt sera tøtt bond.
text: #000015
text: Tiltakið í hetlendska høvuðsstaðnum var væl fyriskipað og vóru dyrnar í býráðsbygninginum, Town Hall í býnum latnar upp fyri teimum umleið 30 gestunum. Tiltakið fór fram við framløgum og pallborðskjaki og høvdu umboð fyri ymsu oyggjabólkarnar høvi at leggja fram. Úr Føroyum løgdu Terji Nielsen frá SEV og Sigurð í Jákupstovu og Kári Mortensen frá Umhvørvisstovuni fram ella luttóku í pallborðsorðaskiftinum.
text: #000017
text: Luttakararnir fingu eitt sera gott innlit í arbeiðið í Føroyum at røkka longur á grønu leiðini, bæði hvat er gjørt higartil og hvørjar ætlanir liggja fyri framman. Tað fer Orkan.fo at koma nærri inn á í komandi greinum. Føroyski orkuportalurin Orkan.fo varð umboðaður av Jan Müller.
text: #000018
text: Terji Nielsen leiðari av menningardeildini hjá SEV greiddi hegnisliga og skilagott frá grønu orkutilgongdini í Føroyum. Her við pallborðið saman við umboðum úr Hetlandi, Grønlandi og Svalbard.
text: #000020
text: Í samanumtøkuni gjørdu luttakararnir greitt, hvussu stóran týdning samstarv og aftur samstarv hevur bæði fyri einstøku økini og til tess at røkka málinum Net Null útlát innan eitt ávíst áramál.
text: #000021
text: Høvið varð at vitja avriggingarhavnina (Decommissioning) í Dales Voe uttanfyri Lerwick, har gamlir oljupallar í Norðsjónum verða avriggaðir og tilfarið endurnýtt.
text: #000022
text: Fjarhitaskipanin í Lerwick hevur stóra undirtøku, men enn restar nógv í at fullføra hana optimalt. Her greiðir fyrrverandi stjórin, sum hevur drúgvar royndir úr Danmark, frá skipanini.
text: #000023
text: Eftir netverkanina í stásiliga hetlendska býarsalinum vórðu útferðir gjørdar til ymsar partar av Hetlandi, har grøna orkuskiftið sæst við egnum eygum. Her mundi vitjanin til Viking vindmylnulundina draga størsta áhugan til sín, nú hon er heilt einastandandi og serstøk sjálvt í heimshøpi.
text: #000024
text: At eitt so lítið oyggjaland sum Hetland við einans 22.000 íbúgvum fer undir eina risastóra verkætlan við 103 stórum vindmyllum fyri nógvar mia. kr. er einki minni enn eitt bragd og nakað, sum onnur í hesum partinum av heiminum uttan iva kunnu læra av, eitt nú vit í Føroyum, tó at vit eru væl ávegis við vindmyllum á landi.
text: #000025
text: Men tað er altíð eitt men við slíkari ógvusligari verkætlan í einum lutvíst lítlum landi. Hetlendingar eru í tvídrátti um verkætlanina. Ein helvt fegnast og ein onnur helvt vil ikki vita av øllum hesum vindmyllunum, sum tey halda skemma sjáldsama og vakra landslagið. Eisini halda mong, at hetlendska lokalsamfelagið fær alt ov lítið burtur úr vinninginum av komandi framleiðsluni, tó at øll sjálvandi fegnast um at fáa eina 100% trygga elveitingartrygd.
text: #000026
text: Tey ungu í skotsku oyggjunum eru framtíðin í grøna orkuskiftinum. Her tríggir av luttakarunum frá smáu oyggjasamfeløgunum á vitjan á tí spildurnýggju vindorkulundini, sum verður sett upp í Hetlandi í løtuni og verður klár at taka í brúk í 2024, um somu tíð sum nýggi elkaðalin, ið skal binda Skotland og Hetland saman, verður tikin í nýtslu.
text: #000027
text: Børnini í Hetlandi eru longu partur av grøna orkuskiftinum og hava fingið nýggjan íblástur frá komandi vindmyllunum.
text: #000028
text: Men tað kemst ikki uttan um, at henda orkuverkætlanin er við til at tryggja Hetlandi grøna orku í framtíðini. Taka vit so við, at ein elkaðal verður lagdur millum Skotland og Hetland um somu tíð, tá gevur tað uppaftur størri meining, nú tað í framtíðini fer at verða møguligt at flyta streym báðar vegir, alt eftir hvør tørvurin er. Tað fara vit eisini at venda aftur til.
text: #000029
text: Enn ein spennandi og sera forkunng útferð varð gjørd til havnina í Lerwick, sum vekir sera stóran ans hjá øllum vitjandi úr øðrum oyggjalondum, nú hon er so mikið stór, at hon kann hýsa virksemi av alskyns slag og stendur til at verða útbygd komandi árini.
text: #000030
text: Her húsast samferðslan millum oyggjarnar, fiskivinna, ferðavinna, oljuvinna, upphøggingarvinna osfr. alt lið um lið. Sum tað nýggjasta er havnin nú eisini vorðin goymslupláss fyri hundraðtals lutum til vindmylnulundina "Viking Energy Windfarm" í Hetlandi.
text: #000031
text: Og ikki nokk við hesum. Longu nú verður tosað um, hvar pláss skal setast av til møguligar framtíðar flótandi havvindmyllur, nakað, sum hevur stóra raðfesting í Hetlandi bæði í sambandi við grøna orkuskiftið men eisini við framleiðslu av vetni og grønum brennievnum til eitt nú skipaferðsluna fyri eygað.
text: #000032
text: Kate Sanderson, føroyska sendikvinnan í Bretlandi var saman við øðrum diplomatum úr Norðurlondum boðin við á ráðstevnuna av skotsku stjórnini. Her er hon uttanfyri skrivstovuna hjá politikarunum, sum umboða Hetland í skotska tinginum og bretska parlamentinum.
text: #000033
text: Undir vitjanini í Skotlandi nýttu føroyingarnir eisini høvi til at vitja “Floating Energy” vindmylnufyritøkuna í Aberdeen. Hon eigur ta fyrstu flótandi havvindmylnulundina í heiminum stutt frá Aberdeen. Orkan.fo fer at umrøða ta vitjanina í komandi grein.
text: #000034
text: Tað var eisini sera forkunnugt hjá føroysku luttakarunum at leggja leiðina inn til brennistøðina í Lerwick, sum veitir fjarhitaorku til stóran part av húsarhaldunum, sjúkrahúsunum og skúlunum í býnum. Hetta mundi vera serliga áhugavert fyri tey, sum fylgja orðaskiftinum í Føroyum, antin vit skulu hava eina ella tvær brennistøðir í framtíðini eins og hvussu vit kunnu fáa mest burtur úr orkuni frá eini brennistøð.
text: #000035
text: Lesið meira á orkan.fo komandi tíðina um ráðstevnuna og annars vitjanina í Hetlandi og Skotlandi eins og annað áhugavert á orkuøkinum.
text: #000052
text: Orð og myndir: Jan Müller
text: #000053
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000054
text: Fólkatingið vitjar SEV í Húsahaga
text: #000056
text: Helvtin av orkuni frá vindmyllulundum fer til spillis
text: #000058
text: Regin Mittún nýggjur fíggjarstjóri hjá Magn
text: #000059
text: Oljuprísur uppá 100 dollarar í eygsjón
text: #000060
text: Russland sendir oljutangaskip norður um Sibiria
text: #000061
text: Byggja heimsins størstu vindmylnuhøll í Esbjerg
text: #000062
text: Bera ótta fyri nýggjum grønum brennievnum
text: #000063
text: Redaktión tel. 20 80 80 [email protected] Sverri Egholm Netredaktør (Ábyrgd) [email protected]
text: #000067
text: Fyristing tel. 20 80 80 [email protected]
text: #000068